stanford-oval/wikipedia huggingface dataset:
รายชื่อภาพยนตร์แอนิเมชันที่ทำเงินสูงสุด
เส้นเวลาของภาพยนตร์แอนิเมชันที่ทำเงินสูงสุด

มีภาพยนตร์แอนิเมชันอย่างน้อยสิบเรื่องที่ทำเงินสูงสุดในช่วงเวลาที่แตกต่างกัน โดยมีสี่เรื่องสร้างโดยดิสนีย์, สามเรื่องสร้างโดยพิกซาร์ และสามเรื่องสร้างโดยสตูดิโออื่น ภาพยนตร์ทุกเรื่องเป็นภาพยนตร์อเมริกัน ยกเว้น นาจา 2 ซึ่งสร้างในประเทศจีน
สโนว์ไวท์กับคนแคระทั้งเจ็ด เป็นภาพยนตร์แอนิเมชันที่รักษาตำแหน่งได้นานที่สุดถึง 55 ปี ขณะที่ มหัศจรรย์อารมณ์อลเวง 2 รักษาตำแหน่งได้สั้นที่สุดคือ 5 เดือน เดอะไลอ้อนคิง เมื่อ ค.ศ. 1994 เป็นภาพยนตร์แอนิเมชันแบบดั้งเดิมเรื่องสุดท้ายที่รักษาตำแหน่ง เชร็ค 2, ทอย สตอรี่ 3, มหัศจรรย์อารมณ์อลเวง 2 และ นาจา 2 เป็นภาพยนตร์ภาคต่อที่รักษาตำแหน่งทำเงินสูงสุด และ นีโม...ปลาเล็ก หัวใจโต๊...โต เป็นภาพยนตร์แอนิเมชันแบบคอมพิวเตอร์เรื่องแรกที่รักษาตำแหน่งทำเงินสูงสุด
ภาพยนตร์ทุกเรื่องยังคงอยู่ในรายชื่อภาพยนตร์แอนิเมชันที่ทำเงินสูงสุด ยกเว้น สโนว์ไวท์กับคนแคระทั้งเจ็ด ภาพยนตร์ดังกล่าว, อะลาดิน และ เชร็ค 2 ไม่ได้อยู่ในรายชื่อภาพยนตร์ที่ทำเงินสูงสุด เดอะไลอ้อนคิง เป็นแฟรนไชส์เดียวที่ครองสถิติถึงสองครั้ง นาจา 2 เป็นภาพยนตร์แอนิเมชันเรื่องแรกที่ไม่ได้สร้างในอเมริกาที่ครองสถิตินี้
ภาพยนตร์สามเรื่องแรกเป็นแอนิเมชันแบบวาดด้วยมือ ในขณะที่อีกเจ็ดเรื่องหลังเป็นแอนิเมชันแบบสร้างภาพด้วยคอมพิวเตอร์
| ชื่อ | ปีที่เริ่ม | รายได้ที่บันทึก | อ้างอิง |
| --- | --- | --- | --- |
| สโนว์ไวท์กับคนแคระทั้งเจ็ด | 1938 | $8,500,000 |  |
| สโนว์ไวท์กับคนแคระทั้งเจ็ด | 1993 | $418,200,000 |  |
| อะลาดิน | 1993 | $504,050,219 |  |
| เดอะไลอ้อนคิง | 1994 | $768,000,000 |  |
| เดอะไลอ้อนคิง | 2002 | $783,841,776 |  |
| นีโม...ปลาเล็ก หัวใจโต๊...โต | 2003 | $867,893,978 |  |
| เชร็ค 2 | 2004 | $928,760,770 |  |
| ทอย สตอรี่ 3 | 2010 | $1,066,969,703 |  |
| ผจญภัยแดนคำสาปราชินีหิมะ | 2014 | $1,287,000,000 |  |
| ผจญภัยแดนคำสาปราชินีหิมะ | 2017 | $1,290,000,000 |  |
| เดอะไลอ้อนคิง | 2019 | $1,656,943,394 |  |
| มหัศจรรย์อารมณ์อลเวง 2 | 2024 | $1,698,863,816 |  |
| นาจา 2 † | 2025 | $2,067,930,886 |  |
เส้นเวลาของภาพยนตร์แอนิเมชันที่ทำเงินสูงสุด > คอมพิวเตอร์แอนิเมชัน

ตารางต่อไปนี้คือเส้นเวลาของภาพยนตร์คอมพิวเตอร์แอนิเมชันที่ทำเงินสูงสุด ทอย สตอรี่ เป็นแฟรนไชส์เดียวที่ทำสถิติอยู่หลายครั้งด้วยภาพยนตร์สามเรื่องแรก พิกซาร์ เป็นสตูดิโอเดียวทำสถิติอยู่หลายครั้งด้วยภาพยนตร์เจ็ดเรื่อง ขณะที่ ตัวบั๊กส์ หัวใจไม่บั๊กส์ และ นีโม...ปลาเล็ก หัวใจโต๊...โต รักษาสถิติได้สั้นที่สุด โดยรักษาสถิติได้น้อยกว่าหนึ่งปี เชร็ค 2 สร้างโดย ดรีมเวิกส์แอนิเมชัน ซึ่งเป็นภาพยนตร์เรื่องเดียวที่ไม่ได้สร้างโดยดีสนีย์หรือพิกซาร์
| ชื่อ | ปีที่เริ่ม | รายได้ที่บันทึก | อ้างอิง |
| --- | --- | --- | --- |
| ทอย สตอรี่ | 1995 | $361,958,736 |  |
| ตัวบั๊กส์ หัวใจไม่บั๊กส์ | 1998 | $363,258,859 |  |
| ทอย สตอรี่ 2 | 1999 | $485,015,179 |  |
| บริษัท รับจ้างหลอน (ไม่) จำกัด | 2001 | $525,373,250 |  |
| นีโม...ปลาเล็ก หัวใจโต๊...โต | 2003 | $867,893,978 |  |
| เชร็ค 2 | 2004 | $928,760,770 |  |
| ทอย สตอรี่ 3 | 2010 | $1,066,969,703 |  |
| ผจญภัยแดนคำสาปราชินีหิมะ | 2014 | $1,287,000,000 |  |
| ผจญภัยแดนคำสาปราชินีหิมะ | 2017 | $1,290,000,000 |  |
| เดอะไลอ้อนคิง (2019) | 2019 | $1,656,943,394 |  |
| มหัศจรรย์อารมณ์อลเวง 2 | 2024 | $1,698,863,816 |  |
| นาจา 2 † | 2025 | $2,067,930,886 |  |
เส้นเวลาของภาพยนตร์แอนิเมชันที่ทำเงินสูงสุด > สตอปโมชัน

มีภาพยนตร์แอนิเมชันแบบสตอปโมชันอย่างน้อยสามเรื่องที่ทำสถิติเป็นภาพยนตร์แอนิเมชันที่ทำเงินสูงสุดในช่วงเวลาที่แตกต่างกัน ปัจจุบัน ชิคเก้น รัน วิ่ง...สู้...กระต๊ากสนั่นโลก ครองสถิติยาวนานที่สุดถึง 24 ปี ขณะที่ ฝันร้ายฝันอัศจรรย์ ก่อนวันคริสต์มาส ครองสถิติสั้นที่สุดเพียง 7 ปี ภาพยนตร์เหล่านี้อยู่ในรายชื่อภาพยนตร์แอนิเมชันแบบสตอปโมชันที่ทำเงินสูงสุด
| ชื่อ | ปีที่เริ่ม | รายได้ที่บันทึก | อ้างอิง |
| --- | --- | --- | --- |
| เดอะพินช์คลิฟฟ์กรังด์ปรีซ์ | 1975 | $6,439,069 |  |
| ฝันร้ายฝันอัศจรรย์ ก่อนวันคริสต์มาส | 1993 | $50,003,043 |  |
| ฝันร้ายฝันอัศจรรย์ ก่อนวันคริสต์มาส | 1994 | $58,019,461 |  |
| ชิคเก้น รัน วิ่ง...สู้...กระต๊ากสนั่นโลก | 2000 | $227,793,915 |  |
แฟรนไชส์และภาพยนตร์แอนิเมชันชุดที่ทำเงินสูงสุด

ตางรางต่อไปนี้คือรายชื่อแฟรนไชส์ภาพยนตร์แอนิเมชันชุดที่ทำเงินสูงสุด ภาพยนตร์แอนิเมชันชุดสองชุดแรกนั้นจัดอันดับอยู่ใน ภาพยนตร์ชุดที่ทำเงินสูงสุด โดยอยู่ที่ 13 และ 18 ตามลำดับ พิกซาร์เป็นสตูดิโอที่มีผลงานมากที่สุดโดยมีหกแฟรนไชส์อยู่ในรายชื่อนี้ มิสเตอร์แสบ ร้ายเกินพิกัด เป็นภาพยนตร์แอนิเมชันชุดที่ทำเงินสูงสุดด้วยจำนวนเงิน 5.5 พันล้านดอลลาร์สหรัฐ เป็นหนึ่งในสามภาพยนตร์แอนิเมชันชุดที่มีภาพยนตร์สองเรื่องที่ทำเงินทั่วโลกมากกว่า 1 พันล้านดอลลาร์สหรัฐ ภาพยนตร์อีกสองชุดคือ ทอย สตอรี่ และ โฟรเซน ขณะที่ โฟรเซน เป็นแฟรนไชส์แอนิเมชันเดียวที่ภาพยนตร์ทุกเรื่องทำเงินมากกว่า 1 พันล้านดอลลาร์สหรัฐ และเป็นหนึ่งในสองของแฟรนไชส์ที่มีค่าเฉลี่ยต่อภาพยนตร์มากกว่า 1 พันล้านดอลลาร์สหรัฐ (ไม่ปรับอัตราเงินเฟ้อ) ร่วมกับ มหัศจรรย์อารมณ์อลเวง
ดูเพิ่ม

รายชื่อภาพยนตร์ที่ทำเงินสูงสุด
รายชื่อภาพยนตร์อนิเมะที่ทำเงินสูงสุด
รายชื่อภาพยนตร์แอนิเมชันไทยที่ทำเงินสูงสุด
พระราชพิธีมหามงคลเฉลิมพระชนมพรรษา 6 รอบ 28 กรกฎาคม 2567

สำหรับพระราชพิธีแบบเดียวกันที่จัดขึ้นในสมัยอื่น ดูที่ พระราชพิธีมหามงคลเฉลิมพระชนมพรรษา 6 รอบ
| พระราชพิธีมหามงคลเฉลิมพระชนมพรรษา ๖ รอบ ๒๘ กรกฎาคม ๒๕๖๗ |
| --- | --- |
ธงตราสัญลักษณ์พระราชพิธีมหามงคลเฉลิมพระชนมพรรษา ๖ รอบ ๒๘ กรกฎาคม ๒๕๖๗
วันที่: 28 กรกฎาคม พ.ศ. 2567
ประเทศ: ประเทศไทย
เหตุการณ์ก่อนหน้า: พระราชพิธีบรมราชาภิเษก พุทธศักราช 2562
ผู้เข้าร่วม: พระบาทสมเด็จพระวชิรเกล้าเจ้าอยู่หัว พระบรมวงศานุวงศ์ กองทัพไทย สมาชิกรัฐสภา (สภาผู้แทนราษฎร, วุฒิสภา) รัฐบาลไทย ประชาชนทั่วไป
จัดโดย: รัฐบาลไทย
พระราชพิธีมหามงคลเฉลิมพระชนมพรรษา ๖ รอบ ๒๘ กรกฎาคม ๒๕๖๗ (อังกฤษ: The Celebrations on the Auspicious Occasion of His Majesty the King's 6th Cycle Birthday Anniversary, July 28th, 2024) เป็นชื่องานฉลองที่ประกอบด้วยพระราชพิธี รัฐพิธี และราษฎรพิธี เพื่อเฉลิมพระเกียรติพระบาทสมเด็จพระวชิรเกล้าเจ้าอยู่หัว เนื่องในโอกาสมหามงคลเฉลิมพระชนมพรรษา 6 รอบ (72 พรรษา) ในวันที่ 28 กรกฎาคม พ.ศ. 2567 โดยเป็นพระราชพิธีมหามงคลเฉลิมพระชนมพรรษาครบรอบปีนักษัตรครั้งแรกในรัชกาลปัจจุบัน ร่วมกันจัดขึ้นโดยรัฐบาลของนายเศรษฐา ทวีสิน และประชาชนชาวไทย
พระราชพิธี > วันเสาร์ที่ 27 กรกฎาคม พุทธศักราช 2567

เวลา 17.12 น. พระบาทสมเด็จพระวชิรเกล้าเจ้าอยู่หัว และสมเด็จพระนางเจ้าสุทิดา พัชรสุธาพิมลลักษณ พระบรมราชินี เสด็จพระราชดำเนินพร้อมด้วยสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ในการทรงบำเพ็ญพระราชกุศลทักษิณานุปทานในการพระราชพิธีมหามงคลเฉลิมพระชนมพรรษา 6 รอบ 28 กรกฎาคม 2567 ณ พระที่นั่งอมรินทรวินิจฉัย พระบรมมหาราชวัง ในโอกาสนี้ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี สมเด็จเจ้าฟ้าฯ กรมพระศรีสวางควัฒน วรขัตติยราชนารี พระเจ้าวรวงศ์เธอ พระองค์เจ้าสิริภาจุฑาภรณ์ และพระเจ้าวรวงศ์เธอ พระองค์เจ้าอทิตยาทรกิติคุณ โดยเสด็จในการนี้ด้วย ครั้นเมื่อเสด็จพระราชดำเนินถึงพระที่นั่งอมรินทรวินิจฉัย พระบาทสมเด็จพระเจ้าอยู่หัวทรงจุดธูปเทียนเครื่องนมัสการพานทองสองชั้น บูชาพระพุทธรูปประจำพระชนมวารคู่พระบรมอัฐิ และพระอัฐิ พระบาทสมเด็จพระพุทธยอดฟ้าจุฬาโลกมหาราช สมเด็จพระอมรินทราบรมราชินี พระบาทสมเด็จพระพุทธเลิศหล้านภาลัย สมเด็จพระศรีสุริเยนทราบรมราชินี พระบาทสมเด็จพระนั่งเกล้าเจ้าอยู่หัว พระบาทสมเด็จพระจอมเกล้าเจ้าอยู่หัว สมเด็จพระเทพศิรินทราบรมราชินี พระบาทสมเด็จพระจุลจอมเกล้าเจ้าอยู่หัว สมเด็จพระศรีพัชรินทราบรมราชินีนาถ พระบรมราชชนนีพันปีหลวง สมเด็จพระศรีสวรินทิราบรมราชเทวี พระพันวัสสาอัยยิกาเจ้า พระบาทสมเด็จพระมงกุฎเกล้าเจ้าอยู่หัว พระบาทสมเด็จพระปกเกล้าเจ้าอยู่หัว สมเด็จพระนางเจ้ารำไพพรรณี พระบรมราชินี พระบาทสมเด็จพระปรเมนทรมหาอานันทมหิดล พระอัฐมรามาธิบดินทร พระบาทสมเด็จพระมหาภูมิพลอดุลยเดชมหาราช บรมนาถบพิตร สมเด็จพระมหิตลาธิเบศร อดุลยเดชวิกรม พระบรมราชชนก และสมเด็จพระศรีนครินทราบรมราชชนนี ที่หน้าพระที่นั่งบุษบกมาลา และทรงจุดธุปเทียนเครื่องราชสักการะทองลงยาราชาวดี จากนั้น สมเด็จพระนางเจ้าฯ พระบรมราชินี ทรงจุดธูปเทียนเครื่องราชสักการะทองลงยารอง และทรงจุดธูปเทียนเครื่องทองน้อย กราบถวายบังคมพระบรมอัฐิ และพระอัฐิของอดีตพระมหากษัตริย์และพระบรมวงศานุวงศ์ข้างต้น รวมถึง สมเด็จพระศรีสุลาลัย (พระบรมราชชนนีในรัชกาลที่ 3) ซึ่งประดิษฐานที่พระแท่นพระนพปฎลมหาเศวตฉัตร จากนั้น พระสงฆ์ 27 รูป สวดพระพุทธมนต์จบแล้ว พระบาทสมเด็จพระเจ้าอยู่หัวทรงจุดเทียนดูหนังสือเทศน์พระราชทานแก่เจ้าพนักงานพระราชพิธีเชิญไปปักที่จงกลธรรมธรรมาสน์ ต่อจากนั้น พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี ทรงจุดธูปเทียนเครื่องทรงธรรม พระบาทสมเด็จพระเจ้าอยู่หัว เสด็จฯ ทรงจุดธูปเทียนเครื่องทองน้อยที่หน้าพระแท่นพระนพปฎลมหาเศวตฉัตร สำหรับพระบรมอัฐิและพระอัฐิ ทรงธรรม ทรงศีล สมเด็จพระมหาธีราจารย์ (ปสฤทธ์ เขมงฺกโร) เจ้าอาวาสวัดพระเชตุพนวิมลมังคลารามราชวรมหาวิหาร ถวายศีล และถวายพระธรรมเทศนา เรื่อง “ทุลลภธรรมกถา” จบแล้ว พระบาทสมเด็จพระเจ้าอยู่หัว ทรงประเคนจตุปัจจัยไทยธรรมบูชากัณฑ์เทศน์ และทรงทอดผ้าไตร จำนวน 2 เที่ยว เที่ยวละ 14 ไตร พระสงฆ์ที่สวดพระพุทธมนต์ และถวายพระธรรมเทศนา สดับปกรณ์พระบรมอัฐิ และพระอัฐิเสร็จแล้ว ทรงหลั่งทักษิโณทก พระสงฆ์ถวายอนุโมทนา ถวายอดิเรก ถวายพระพรลา แล้วเสด็จฯไปทรงกราบพระพุทธรูปประจำพระชนมวารคู่พระบรมอัฐิ และพระอัฐิ สมเด็จพระบรมราชบุพการี ที่หน้าพระที่นั่งบุษบกมาลา และทรงกราบถวายบังคมพระบรมอัฐิ และพระอัฐิสมเด็จพระบรมราชบุพการี ที่หน้าพระแท่นพระนพปฎลมหาเศวตฉัตร ทรงรับการถวายความเคารพของผู้มาเฝ้าทูลละอองธุลีพระบาท แล้วเสด็จออกจากพระที่นั่งอมรินทรวินิจฉัย ประทับรถยนต์พระที่นั่ง เสด็จพระราชดำเนินกลับ
พระราชพิธี > วันจันทร์ที่ 29 กรกฎาคม พุทธศักราช 2567

เวลา 10.15 น. พระบาทสมเด็จพระวชิรเกล้าเจ้าอยู่หัว และสมเด็จพระนางเจ้าสุทิดา พัชรสุธาพิมลลักษณ พระบรมราชินี เสด็จพระราชดำเนินพร้อมด้วยสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ไปในการพระราชพิธีมหามงคลเฉลิมพระชนมพรรษา 6 รอบ 28 กรกฎาคม 2567 ในการพระราชกุศลเลี้ยงพระ เทศน์มงคลวิเศษ ณ พระที่นั่งอมรินทรวินิจฉัย พระบรมมหาราชวัง ในโอกาสนี้ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เฝ้าฯ รับเสด็จ ครั้นเสด็จฯ ถึงพระที่นั่งอมรินทรวินิจฉัย พระบาทสมเด็จพระวชิรเกล้าเจ้าอยู่หัว เสด็จฯ ไปทรงจุดธูปเทียนที่โต๊ะหมู่บูชาพระพุทธรูป เทวรูปเทวดานพเคราะห์องค์อภิบาลพระชนมพรรษา ด้านพระราชอาสน์ และด้านพระบรมวงศ์เฝ้าฯ เสร็จแล้ว ทรงจุดธูปเทียนเครื่องนมัสการพานทองสองชั้น บูชาพระพุทธปฏิมาชัยวัฒน์ รัชกาลที่ 9 และพระพุทธรูปประจำพระชนมวาร รัชกาลที่ 9 ที่หน้าพระแท่นพระนพปฎลมหาเศวตฉัตร ทรงกราบ  จากนั้น ประทับพระราชอาสน์ พระสงฆ์ที่เจริญพระพุทธมนต์การพระราชพิธีมหามงคลเฉลิมพระชนมพรรษา 6 รอบ 28 กรกฎาคม 2567 จำนวน 73 รูป และพระสงฆ์ที่เจริญพระพุทธมนต์นวัคคหายุสมธัมม์ 5 รูป ถวายพรพระ จบแล้ว พระบาทสมเด็จพระวชิรเกล้าเจ้าอยู่หัว ทรงประเคนปิ่นโตภัตตาหารแด่ สมเด็จพระอริยวงศาคตญาณ (อัมพร อมฺพโร) ปิ่นโตภัตตาหารนอกนั้น ทรงพระกรุณาโปรดเกล้ฯ ให้ พระราชวงศ์ องคมนตรี และข้าราชการชั้นผู้ใหญ่ ประเคนจนครบ 78 รูป เสร็จแล้ว ทรงจุดเทียนดูหนังสือเทศน์พระราชทานแก่เจ้าพนักงานพระราชพิธีเชิญไปปักที่จงกลธรรมมาสน์  ต่อจากนั้น พระบาทสมเด็จพระวชิรเกล้าเจ้าอยู่หัว และสมเด็จพระนางเจ้าสุทิดา พัชรสุธาพิมลลักษณ พระบรมราชินี ทรงจุดธูปเทียนเครื่องทรงธรรม สมเด็จพระมหาวีรวงศ์ (สุชิน อคฺคชิโน) ผู้ช่วยเจ้าอาวาสวัดราชบพิธสถิตมหาสีมารามราชวรวิหาร ถวายศีล และถวายพระธรรมเทศนามงคลวิเศษ กัณฑ์ 1 เรื่อง “พระมงคลวิเสสกถา” จบแล้ว พระสงฆ์ถวายพระพรคาถาพิเศษ เสร็จแล้ว ทรงพระราชอุทิศปล่อยปลา ซึ่งทรงพระกรุณาโปรดเกล้าโปรดกระหม่อมให้ พระวรวงศ์เธอ พระองค์เจ้าเฉลิมศึกยุคล เสด็จไปทรงปล่อยปลา ณ ท่าราชวรดิฐ  จากนั้น พระบาทสมเด็จพระเจ้าอยู่หัว ทรงประเคนจตุปัจจัยไทยธรรมบูชากัณฑ์เทศน์แด่ สมเด็จพระมหาวีรวงศ์ (สุชิน อคฺคชิโน) แล้วทรงประเคนจตุปัจจัยไทยธรรมแด่สมเด็จพระราชาคณะ พระราชาคณะเจ้าคณะรอง และพระราชาคณะ จนครบ 78 รูป ทรงหลั่งทักษิโณทก พระสงฆ์ถวายอนุโมทนา ถวายอดิเรก ถวายพระพรลา แล้วเสด็จฯ ไปทรงกราบที่หน้าเครื่องนมัสการที่หน้าพระแท่นพระนพปฎลมหาเศวตฉัตร เสด็จพระราชดำเนินกลับ
พระราชพิธี > วันอังคารที่ 30 กรกฎาคม พุทธศักราช 2567

เวลา 17.22 น. พระบาทสมเด็จพระวชิรเกล้าเจ้าอยู่หัว และสมเด็จพระนางเจ้าสุทิดา พัชรสุธาพิมลลักษณ พระบรมราชินี เสด็จออกพร้อมด้วยสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ณ พระที่นั่งจักรีมหาปราสาท ในพระบรมมหาราชวัง พระราชทานพระบรมราชวโรกาสให้คณะทูตานุทูตและผู้แทนฝ่ายกงสุล เฝ้าทูลละอองธุลีพระบาท ถวายพระพรชัยมงคล เนื่องในโอกาสพระราชพิธีมหามงคลเฉลิมพระชนมพรรษา 6 รอบ 28 กรกฎาคม 2567 ในการนี้พระบาทสมเด็จพระวชิรเกล้าเจ้าอยู่หัวทรงยืนบนพระแท่นออกขุนนางหน้าพระที่นั่งพุดตานถม ภายใต้พระนพปฎลมหาเศวตฉัตร พันโทสมชาย กาญจนมณี รองเลขาธิการพระราชวัง ปฏิบัติหน้าที่สมุหพระราชมณเฑียร เฝ้าทูลละอองธุลีพระบาท กราบบังคมทูลเบิก ดาตุกโจจี แซมูเอล เอกอัครราชทูตมาเลเซียประจำประเทศไทย คณบดีคณะทูต เฝ้าทูลละอองธุลีพระบาท ถวายพระพรชัยมงคล ในโอกาสนี้ พระบาทสมเด็จพระวชิรเกล้าเจ้าอยู่หัว มีพระราชดำรัสตอบความว่า
ท่านเอกอัครราชทูต ข้าพเจ้ามีความยินดีอย่างยิ่ง ที่ท่านทั้งหลายมาชุมนุมพร้อมกัน ณ ที่นี้ เพื่ออำนวยพรด้วยความปรารถนาดี ในวันเกิดครบ 6 รอบของข้าพเจ้า ขอสนองพรและ ไมตรีจิตของทุกท่าน ด้วยความจริงใจเช่นเดียวกัน คำอำนวยพรที่ท่านคณบดีคณะทูตได้กล่าวในนามของคณะทูตานุทูต กงสุลต่างประเทศ และผู้แทนองค์การระหว่างประเทศ รวมทั้งความตั้งใจจริงที่จะพัฒนาความสัมพันธ์และความร่วมมือระหว่างประเทศของเรา ให้งอกงามแน่นแฟ้นยิ่งขึ้นนั้น น่าประทับใจอย่างยิ่ง ประเทศไทยเรามีนโยบายอันแน่นอนเสมอมาที่จะจรรโลงรักษาสัมพันธไมตรีและให้ความร่วมมือกับประเทศผู้เป็นมิตรทั้งปวง เพราะหากนานาประเทศได้ประสานความร่วมมือกัน ด้วยความเมตตาจริงใจและความเคารพนับถือซึ่งกันและกันแล้วมิตรภาพอันแน่นแฟ้นระหว่างชาติและความผาสุกสงบอันยั่งยืน ก็จะดำรงมั่นคงอยู่ในโลกได้อย่างแท้จริง ข้าพเจ้าจึงใคร่จะกล่าวยืนยันแก่ทุกท่าน ถึงศรัทธาความเชื่อมั่นอันไม่เสื่อมคลายนี้ ทั้งจะพยายามส่งเสริมสัมพันธไมตรีที่มีอยู่ ให้ยิ่งเจริญงอกงามและธำรงยั่งยืนสืบไป ขออำนวยพรให้ท่านและครอบครัวมีความสุขความเจริญ และความสำเร็จในภาระหน้าที่ทุกอย่าง ทั้งขอให้ประเทศและประชากรซึ่งท่านเป็นผู้แทนอยู่ในราชอาณาจักรนี้ มีความรุ่งเรืองไพบูลย์ตลอดไป
จบแล้วพระบาทสมเด็จพระวชิรเกล้าเจ้าอยู่หัวมีพระราชปฏิสันถารกับคณะทูตานุทูตและผู้แทนฝ่ายกงสุล สมควรแก่เวลา เสด็จลงมุขหน้าพระที่นั่งจักรีมหาปราสาท ประทับรถยนต์พระที่นั่ง เสด็จพระราชดำเนินกลับ
พระราชพิธี > วันอาทิตย์ที่ 27 ตุลาคม พุทธศักราช 2567

เวลา 15.11 น. พระบาทสมเด็จพระวชิรเกล้าเจ้าอยู่หัว และสมเด็จพระนางเจ้าสุทิดา พัชรสุธาพิมลลักษณ พระบรมราชินี เสด็จพระราชดำเนินโดยรถยนต์พระที่นั่ง จากพระที่นั่งอัมพรสถาน พระราชวังดุสิต ไปยังท่าวาสุกรี เพื่อประทับเรือพระที่นั่งสุพรรณหงส์ ไปในการพระราชพิธีทรงบำเพ็ญพระราชกุศลถวายผ้าพระกฐิน โดยขบวนพยุหยาตราทางชลมารค ณ วัดอรุณราชวรารามราชวรมหาวิหาร เขตบางกอกใหญ่ กรุงเทพมหานคร ในโอกาสนี้ สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา และสมเด็จพระเจ้าลูกยาเธอ เจ้าฟ้าทีปังกรรัศมีโชติ มหาวชิโรตตมางกูร สิริวิบูลยราชกุมาร โดยเสด็จในการนี้ด้วย
พระบาทสมเด็จพระวชิรเกล้าเจ้าอยู่หัว และสมเด็จพระนางเจ้าสุทิดา พัชรสุธาพิมลลักษณ พระบรมราชินี มีพระราชศรัทธา และทรงเลื่อมใสศรัทธาในพุทธศาสนา ได้เสด็จพระราชดำเนินไปทรงบำเพ็ญพระราชกุศล เนื่องในโอกาสวันสำคัญทางพระพุทธศาสนาอย่างเนืองนิจ เนื่องในโอกาสพระราชพิธีมหามงคลเฉลิมพระชนมพรรษา 6 รอบ 28 กรกฎาคม 2567 พระบาทสมเด็จพระวชิรเกล้าเจ้าอยู่หัว ทรงพระกรุณาโปรดเกล้าโปรดกระหม่อมให้ จัดขบวนพยุหยาตราทางชลมารคในการเสด็จพระราชดำเนินไปทรงบำเพ็ญพระราชกุศลถวายผ้าพระกฐิน ณ วัดอรุณราชวรารามราชวรมหาวิหาร เขตบางกอกใหญ่ กรุงเทพมหานคร ซึ่งนับเป็นโอกาสอันดียิ่งที่พสกนิกรทุกหมู่เหล่าจะได้เฝ้าทูลละอองธุลีพระบาทรับเสด็จ เพื่อแสดงออกถึงความจงรักภักดีและถวายพระพรชัยมงคล ทั้งยังได้ร่วมชื่นชมความงดงามของขบวนพยุหยาตราทางชลมารค ตามโบราณราชประเพณีอันกอปรด้วยศาสตร์และศิลป์ ที่ทรงคุณค่าอันเป็นที่ประจักษ์ต่อสายตาประชาชนชาวไทยและชาวต่างชาติ ถึงความงดงามตระการตาของขบวนเรือในพระราชพิธีที่มีประวัติศาสตร์อันยาวนาน และจัดขึ้นอย่างสง่างามสมพระเกียรติ
ขบวนพยุหยาตราทางชลมารค เนื่องในโอกาสพระราชพิธีมหามงคลเฉลิมพระชนมพรรษา 6 รอบ 28 กรกฎาคม 2567 ประกอบด้วยเรือพระราชพิธีจำนวนทั้งสิ้น 52 ลำ จัดขบวนเป็น 5 ริ้ว 3 สาย ความยาว 1,280 เมตร ความกว้าง 90 เมตร ใช้กำลังพลประจำเรือในขบวนเรือพระราชพิธีรวม 2,412 นาย มีเรือพระที่นั่ง 4 ลำ ได้แก่ เรือพระที่นั่งอนันตนาคราช เป็นเรืออัญเชิญผ้าพระกฐิน เรือพระที่นั่งสุพรรณหงส์ เป็นเรือที่ประทับของพระบาทสมเด็จพระวชิรเกล้าเจ้าอยู่หัว และสมเด็จพระนางเจ้าสุทิดา พัชรสุธาพิมลลักษณ พระบรมราชินี เรือพระที่นั่งอเนกชาติภุชงค์ เป็นเรือที่ประทับของสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา และสมเด็จพระเจ้าลูกยาเธอ เจ้าฟ้าทีปังกรรัศมีโชติ มหาวชิโรตตมางกูร สิริวิบูลยราชกุมาร และเรือพระที่นั่งนารายณ์ทรงสุบรรณ รัชกาลที่ 9 เป็นเรือพระที่นั่งสำรอง นอกจากนี้ยังมีเรือพระราชพิธีอื่น เช่น เรือรูปสัตว์ เรือดั้ง เรือแซง เป็นต้น
รัฐพิธี

รัฐบาลไทยได้เตรียมการจัดรัฐพิธี เนื่องในโอกาสมหามงคลเฉลิมพระชนมพรรษา 6 รอบ 28 กรกฎาคม 2567 โดยมีรายละเอียด ดังต่อไปนี้
วันอาทิตย์ที่ 28 กรกฎาคม พ.ศ. 2567 พิธีถวายเครื่องราชสักการะและจุดเทียนถวายพระพรชัยมงคล ซึ่งกำหนดจัดที่ มณฑลพิธี ท้องสนามหลวง และ ศาลากลางจังหวัดทุกจังหวัด
วันจันทร์ที่ 29 กรกฎาคม พ.ศ. 2567 สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนิน ทรงร่วมงานสโมสรสันนิบาต ณ ตึกสันติไมตรี ทำเนียบรัฐบาล
วันอังคารที่ 3 ธันวาคม พ.ศ. 2567 พระบาทสมเด็จพระวชิรเกล้าเจ้าอยู่หัว และ สมเด็จพระนางเจ้าสุทิดา พัชรสุธาพิมลลักษณ พระบรมราชินี เสด็จพระราชดำเนินไปในพิธีสวนสนามและถวายสัตย์ปฏิญาณตนของทหารรักษาพระองค์ ณ พระลานพระราชวังดุสิต โดยสมเด็จพระนางเจ้าสุทิดา พัชรสุธาพิมลลักษณ พระบรมราชินี จะทรงเป็นองค์ผู้บัญชาการกองผสมสวนสนาม
กิจกรรมเฉลิมพระเกียรติ

สำหรับภาคประชาชน รัฐบาลไทยได้กำหนดขอบเขตการจัดงานเฉลิมพระเกียรติ ระหว่างวันที่ 1 มกราคม – 31 ธันวาคม พ.ศ. 2567 โดยมีการผลิตและเผยแพร่สารคดี ข้อมูล ภาพประกอบ และการจัดกิจกรรมต่าง ๆ เช่น การจัดพิธีเสกน้ำพระพุทธมนต์ศักดิ์สิทธิ์เพื่อทูลเกล้าฯ ถวาย, การจัดพิธีเจริญพระพุทธมนต์และทำบุญตักบาตรถวายพระราชกุศล, การจัดพิธีถวายสัตย์ปฏิญาณเพื่อเป็นข้าราชการที่ดีและพลังของแผ่นดิน, พิธีถวายเครื่องราชสักการะและจุดเทียนถวายพระพรชัยมงคล, การจัดพิธีเจริญพระพุทธมนต์และเจริญจิตตภาวนาถวายพระราชกุศล, การจัดพิธีทางศาสนามหามงคล 5 ศาสนา, การจัดงานสโมสรสันนิบาตเฉลิมพระเกียรติ และการจัดกระบวนพยุหยาตราชลมารค เป็นต้น
กิจกรรมเฉลิมพระเกียรติ > การประดิษฐานพระบรมสารีริกธาตุและพระอรหันตธาตุของพระอัครสาวก

รัฐบาลไทยได้จัดพิธีสักการะบูชาพระบรมสารีริกธาตุของพระโคตมพุทธเจ้า และพระอรหันตธาตุของพระอัครสาวก ได้แก่พระสารีบุตรและพระมหาโมคคัลลานะ ซึ่งเป็นที่รู้จักในชื่อ "พระธาตุกบิลพัสดุ์" เพื่อเฉลิมพระเกียรติพระบาทสมเด็จพระวชิรเกล้าเจ้าอยู่หัวเนื่องในโอกาสมหามงคลเฉลิมพระชนมพรรษา ๖ รอบ ๒๘ กรกฎาคม ๒๕๖๗ ระหว่างวันที่ 22 กุมภาพันธ์ - 19 มีนาคม พ.ศ. 2567 โดยได้อัญเชิญพระบรมสารีริกธาตุจากพิพิธภัณฑ์กรุงนิวเดลี และพระอรหันตธาตุจากพุทธวิหาร สถูปสาญจี รัฐมัธยประเทศ ประเทศอินเดีย มาประดิษฐานเป็นการชั่วคราวที่ประเทศไทย ตามโครงการ "ธรรมยาตราพระบรมสารีริกธาตุจากมหานทีคงคาสู่ลุ่มน้ำโขง" ซึ่งเป็นครั้งแรกในรอบ 2,567 ปี ที่มีการจัดพิธีสักการะบูชาพระบรมสารีริกธาตุและพระอรหันตธาตุของพระอัครสาวกพร้อมกัน
กิจกรรมเฉลิมพระเกียรติ > การประดิษฐานพระบรมสารีริกธาตุและพระอรหันตธาตุของพระอัครสาวก > การประดิษฐานที่กรุงเทพมหานคร

รัฐบาลอินเดียได้อัญเชิญพระบรมสารีริกธาตุและพระอรหันตธาตุออกจากท่าอากาศยานกองทัพอากาศปาลาม ประเทศอินเดีย มายังท่าอากาศยานทหาร 2 กองบิน 6 ใกล้กับท่าอากาศยานดอนเมือง และกระทรวงวัฒนธรรมได้อัญเชิญมาประดิษฐานที่พระที่นั่งอิศราวินิจฉัย พิพิธภัณฑสถานแห่งชาติ พระนคร เมื่อวันที่ 22 กุมภาพันธ์ จากนั้นในวันถัดมา (23 กุมภาพันธ์) เวลา 16:00 น. มีการจัดริ้วขบวนอัญเชิญพระบรมสารีริกธาตุและพระอรหันตธาตุไปยังมณฑลพิธีท้องสนามหลวง และเมื่อเวลา 17:00 น. มีพิธีอัญเชิญพระบรมสารีริกธาตุและพระอรหันตธาตุขึ้นประดิษฐานบนมณฑปที่ก่อสร้างขึ้นใหม่ และพิธีเจริญพระพุทธมนต์ โดยสมเด็จพระอริยวงศาคตญาณ (อัมพร อมฺพโร) เสด็จเป็นองค์ประธานฝ่ายสงฆ์ และเศรษฐา ทวีสิน นายกรัฐมนตรี และรัฐมนตรีว่าการกระทรวงการคลัง เป็นประธานฝ่ายฆราวาส โดยพิธีนี้มีการถ่ายทอดสดทางช่อง 9 เอ็มคอตเอชดี และเอ็นบีที 2 เอชดี
จากนั้นรัฐบาลไทยได้เปิดให้ประชาชนเข้าถวายสักการะพระบรมสารีริกธาตุของพระโคตมพุทธเจ้า และพระอรหันตธาตุของพระอัครสาวก ตั้งแต่วันที่ 24 กุมภาพันธ์ ซึ่งตรงกับวันมาฆบูชา จนถึง 3 มีนาคม เวลา 09:00 - 20:00 น. ก่อนขยายเวลาเพิ่มตั้งแต่วันที่ 28 กุมภาพันธ์ เป็นเวลา 08:00 - 21:00 น. และวันที่ 2 และ 3 มีนาคม เป็นเวลา 07:00 - 21:00 น. ตามลำดับ ทั้งนี้ พระบาทสมเด็จพระวชิรเกล้าเจ้าอยู่หัว และสมเด็จพระนางเจ้าสุทิดา พัชรสุธาพิมลลักษณ พระบรมราชินี ได้เสด็จพระราชดำเนินไปถวายสักการะ พร้อมทั้งพระราชทานไฟประจำทั้งมณฑปหลักบริเวณท้องสนามหลวง และมณฑปส่วนภูมิภาคทั้ง 3 แห่ง เมื่อวันที่ 26 กุมภาพันธ์ เวลา 09:00 น.
กิจกรรมเฉลิมพระเกียรติ > การประดิษฐานพระบรมสารีริกธาตุและพระอรหันตธาตุของพระอัครสาวก > การประดิษฐานในส่วนภูมิภาค

หลังจากเปิดให้ประชาชนเข้าถวายสักการะพระบรมสารีริกธาตุและพระอรหันตธาตุในกรุงเทพมหานครเรียบร้อยแล้ว รัฐบาลไทยจะอัญเชิญไปประดิษฐานใน 3 จังหวัดส่วนภูมิภาค เพื่อให้ประชาชนในส่วนภูมิภาคได้เข้าสักการะบูชา ได้แก่
ภาคเหนือ ระหว่างวันที่ 5 - 8 มีนาคม พ.ศ. 2567 ที่หอคำหลวง อุทยานหลวงราชพฤกษ์ จังหวัดเชียงใหม่
ภาคตะวันออกเฉียงเหนือ ระหว่างวันที่ 10-13 มีนาคม พ.ศ. 2567 ที่วัดมหาวนาราม (วัดป่าใหญ่) จังหวัดอุบลราชธานี
ภาคใต้ ระหว่างวันที่ 15-18 มีนาคม พ.ศ. 2567 ที่วัดมหาธาตุวชิรมงคล (วัดบางโทง) จังหวัดกระบี่
โดยเปิดให้ประชาชนสักการะตั้งแต่เวลา 09:00 - 20:00 น. ของทุกวัน และตั้งแต่เวลา 17:00 น. ของแต่ละวัน มีพิธีเจริญพระพุทธมนต์ตามอัตลักษณ์ของแต่ละพื้นที่ เพื่อเสริมสิริมงคลให้กับศาสนิกชน และหลังจากนั้นในวันที่ 19 มีนาคม ได้จัดพิธีอัญเชิญพระบรมสารีริกธาตุและพระอรหันตธาตุกลับมายังกรุงเทพมหานคร และส่งมอบคืนให้แก่รัฐบาลอินเดีย
กิจกรรมเฉลิมพระเกียรติ > พิธีจัดทำน้ำพระพุทธมนต์ศักดิ์สิทธิ์

วันที่ 4 กรกฎาคม พ.ศ. 2567 เวลา 14:59 น. กระทรวงมหาดไทย ร่วมกับผู้ว่าราชการจังหวัดทั้ง 76 จังหวัดทั่วราชอาณาจักร ประกอบพิธีพลีกรรมตักน้ำจากแหล่งน้ำศักดิ์สิทธิ์ทั่วประเทศ จำนวน 107 แหล่ง ซึ่งเป็นแหล่งเดียวกับที่เคยใช้ทำน้ำอภิเษกในพระราชพิธีบรมราชาภิเษก พุทธศักราช 2562 เพื่อนำมาจัดทำน้ำพระพุทธมนต์ศักดิ์สิทธิ์สำหรับขึ้นทูลเกล้าฯ ถวาย เนื่องในพระราชพิธีมหามงคลเฉลิมพระชนมพรรษา 6 รอบ จากนั้นได้นำน้ำศักดิ์สิทธิ์มาประกอบพิธีเสกทำน้ำพระพุทธมนต์ ณ พระอารามสำคัญของจังหวัดต่าง ๆ เมื่อวันที่ 7 กรกฎาคม และจัดพิธีเวียนเทียนสมโภชน้ำพระพุทธมนต์ในเวลาเที่ยงของวันที่ 8 กรกฎาคม ก่อนทั้ง 76 จังหวัดจะส่งคนโทน้ำไปเก็บรักษาไว้ที่ศาลาว่าการกระทรวงมหาดไทยเมื่อวันที่ 14 กรกฎาคม ส่วนกรุงเทพมหานครได้ประกอบพิธีพลีกรรมตักน้ำศักดิ์สิทธิ์จากหอศาสตราคม ในพระบรมมหาราชวัง และนำไปเก็บรักษาที่กระทรวงมหาดไทยทันทีเมื่อวันที่ 13 กรกฎาคม จากนั้นเมื่อวันที่ 25 กรกฎาคม ได้เชิญคนโทน้ำของทั้ง 76 จังหวัด รวมถึงของกรุงเทพมหานคร ไปยังวัดพระเชตุพนวิมลมังคลารามราชวรมหาวิหาร และประกอบพิธีเสกน้ำพระพุทธมนต์รวมเมื่อเวลา 15:20 น. โดยมีสมเด็จพระธีรญาณมุนี (สมชาย วรชาโย) เป็นประธานฝ่ายสงฆ์ และ เศรษฐา ทวีสิน นายกรัฐมนตรี เป็นประธานฝ่ายฆราวาส
กิจกรรมเฉลิมพระเกียรติ > การประดิษฐานพระบรมสารีริกธาตุ (พระเขี้ยวแก้ว)

รัฐบาลไทยและรัฐบาลจีนได้เห็นชอบร่วมกันให้อัญเชิญพระบรมสารีริกธาตุส่วนพระเขี้ยวแก้ว จากวัดหลิงกวง กรุงปักกิ่ง ประเทศจีน มาประดิษฐานในประเทศไทยที่กรุงเทพมหานครเป็นการชั่วคราว เพื่อเฉลิมพระเกียรติพระบาทสมเด็จพระวชิรเกล้าเจ้าอยู่หัว เนื่องในโอกาสพระราชพิธีมหามงคลเฉลิมพระชนมพรรษา 6 รอบ 28 กรกฎาคม 2567 และโอกาสครบรอบ 50 ปี แห่งการสถาปนาความสัมพันธ์จีน–ไทย ในปี พ.ศ. 2568 โดยเป็นครั้งที่ 17 ที่รัฐบาลจีนอัญเชิญพระเขี้ยวแก้วไปประดิษฐานในต่างประเทศ และเป็นครั้งที่ 2 ที่ประดิษฐานในประเทศไทย โดยครั้งเรกเคยประดิษฐานเมื่อปี พ.ศ. 2545 ที่พุทธมณฑล
รัฐบาลไทยได้จัดสร้างมณฑปประดิษฐานพระเขี้ยวแก้วที่ท้องสนามหลวง มีลักษณะสถาปัตยกรรมผสมผสานระหว่างศิลปะไทยและศิลปะจีน โดยมีพิธีบวงสรวงเริ่มการก่อสร้างเมื่อวันที่ 30 ตุลาคม พ.ศ. 2567 จากนั้นเมื่อวันที่ 4 ธันวาคม ชูศักดิ์ ศิรินิล รัฐมนตรีประจำสำนักนายกรัฐมนตรี ผู้กำกับดูแลสำนักงานพระพุทธศาสนาแห่งชาติ นำคณะจากประเทศไทยเดินทางไปยังวัดหลิงกวงเพื่อรับมอบพระเขี้ยวแก้ว และอัญเชิญออกจากท่าอากาศยานนานาชาติกรุงปักกิ่ง มายังท่าอากาศยานทหาร 2 กองบิน 6 ในประเทศไทย จากนั้นอัญเชิญไปตามขบวนรถผ่านสถานที่สำคัญที่เกี่ยวข้องกับความสัมพันธ์จีน–ไทย และสิ้นสุดที่ลานพลับพลามหาเจษฎาบดินทร์ ต่อจากนั้นมีริ้วบวนจำนวน 24 ริ้วขบวน อัญเชิญพระเขี้ยวแก้วไปต่อและนำขึ้นประดิษฐานบนมณฑปที่ท้องสนามหลวงเมื่อเวลา 17:30 น. โดยมีสมเด็จพระพุฒาจารย์ (สนิท ชวนปญฺโญ) เจ้าอาวาสวัดไตรมิตรวิทยารามวรวิหาร เป็นประธานฝ่ายสงฆ์ และแพทองธาร ชินวัตร นายกรัฐมนตรี เป็นประธานฝ่ายฆราวาส โดยพิธีนี้มีการถ่ายทอดสดทางเอ็นบีที 2 เอชดี
จากนั้นรัฐบาลไทยได้เปิดให้ประชาชนเข้าถวายสักการะพระเขี้ยวแก้วตั้งแต่วันที่ 5 ธันวาคม พ.ศ. 2567 ซึ่งตรงกับวันคล้ายวันพระบรมราชสมภพของรัชกาลที่ 9, วันชาติ และวันพ่อแห่งชาติ จนถึง 14 กุมภาพันธ์ พ.ศ. 2568 เวลา 07:00 - 20:00 น. ก่อนส่งมอบคืนให้แก่รัฐบาลจีนในวันที่ 15 กุมภาพันธ์ ทั้งนี้ พระบาทสมเด็จพระวชิรเกล้าเจ้าอยู่หัว และสมเด็จพระนางเจ้าสุทิดา พัชรสุธาพิมลลักษณ พระบรมราชินี ได้เสด็จพระราชดำเนินไปถวายสักการะ พร้อมทั้งพระราชทานไฟประจำมณฑปเมื่อวันที่ 12 ธันวาคม พ.ศ. 2567 เวลา 17.11 น.
กิจกรรมเฉลิมพระเกียรติ > เพลงเฉลิมพระเกียรติ

ในโอกาสพระราชพิธีมหามงคลเฉลิมพระชนมพรรษา 6 รอบ 28 กรกฎาคม 2567 ได้มีการแต่งเพลงเฉลิมพระเกียรติขึ้นมาทั้งหมด 2 เพลง ได้แก่